Document ID: 32014D0241

NÕUKOGU OTSUS,
14. aprill 2014,
milles käsitletakse liikmesriikide poolt laevade ohutut ja keskkonnahoidlikku ringlussevõttu käsitleva 2009. aasta Hongkongi konventsiooni ratifitseerimist või sellega ühinemist Euroopa Liidu huvides
(2014/241/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõike 6 punkti a alapunktiga v ning artikli 218 lõike 8 esimese lõiguga,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut
ning arvestades järgmist:
(1)
2009. aasta Hongkongi rahvusvaheline konventsioon laevade ohutu ja keskkonnahoidliku ringlussevõtu kohta (edaspidi „konventsioon”) võeti Rahvusvahelise Mereorganisatsiooni (IMO) egiidi all vastu 15. mail 2009 laevade ohutut ja keskkonnahoidlikku ringlussevõttu käsitleval rahvusvahelisel konverentsil peetud arutelude tulemusena. Konventsioonis käsitletakse laevade projekteerimist, ehitamist, käitamist ja ringlussevõtuks ettevalmistamist viisil, mis lihtsustaks nende ohutut ja keskkonnahoidlikku ringlussevõttu, kuid ei vähendaks laevade ohutust ja käitamise tõhusust. Samuti hõlmab see laevade lammutuskohtade ohutut ja keskkonnahoidlikku käitamist ning laevade ringlussevõtuks nõuetekohase mehhanismi kehtestamist.
(2)
Konventsioon jõustub 24 kuud pärast kuupäeva, mil selle on ratifitseerinud vähemalt 15 riiki, kelle kaubalaevastik kokku moodustab vähemalt 40 % maailma kaubalaevastiku kogumahutavusest ning kelle maksimaalne aastane laevade ringlussevõtu maht kokku eelneva kümne aasta jooksul moodustab vähemalt 3 % samade riikide kokkuliidetud kaubalaevastike kogumahutavusest.
(3)
Nõukogu soovitas oma 21. oktoobri 2009. aasta järeldustes ELi liikmesriikidel tungivalt konventsioon ratifitseerida esmajärjekorras, et hõlbustada selle jõustamist niipea kui võimalik, mis tooks kaasa tõelise ja tõhusa muudatuse.
(4)
Laevade ringlussevõttu käsitleva Euroopa Parlamendi ja nõukogu määruse (EL) nr 1257/2013 (1) eesmärk on muu hulgas minimeerida ja võimaluse piirides kõrvaldada laevade ringlussevõtust tulenev negatiivne mõju inimeste tervisele ja keskkonnale ning hõlbustada konventsiooni ratifitseerimist. Kõnealuse määruse artikli 5 lõikes 9, artikli 7 lõikes 2, artikli 10 lõigetes 1 ja 2 ning artikli 12 lõigetes 1 ja 3 on sätestatud liidu õiguse vastavusse viimine konventsiooniga. Artikli 32 lõikes 4 osutatakse nende liikmesriikide olukorrale, kellel ei ole oma lipu alla sõitvaid laevu või nende lipu all registreeritud laevu või kes on oma riiklikud laevaregistrid sulgenud. Kõnealused liikmesriigid võivad määruse teatavatest sätetest kõrvale kalduda, kui ühtegi laeva ei ole nende lipu all registreeritud.
(5)
Liit ei saa konventsiooni ratifitseerida, kuna selle osalised saavad olla üksnes riigid.
(6)
Seetõttu peaks nõukogu volitama liikmesriike, kellel on nende lipu all sõitvaid laevu või nende lipu all registreeritud laevu, mis kuuluvad konventsiooni reguleerimisalasse, kõnealuse konventsiooni ratifitseerima või sellega ühinema,
ON VASTU VÕTNUD KÄESOLEVA OTSUSE:
Artikkel 1
Liikmesriike volitatakse ratifitseerima laevade ohutut ja keskkonnahoidlikku ringlussevõttu käsitlevat 2009. aasta Hongkongi konventsiooni või sellega ühinema liidu ainupädevusse kuuluvas osas.
Artikkel 2
Liikmesriigid, kes on konventsiooni ratifitseerinud või sellega ühinenud, teatavad komisjonile sellest kuue kuu jooksul pärast IMO peasekretärile ratifitseerimis- või ühinemiskirjade hoiuleandmise kuupäeva.
Nõukogu vaatab ratifitseerimise osas tehtud edusammud läbi 31. detsembriks 2018.
Artikkel 3
Käesolev otsus on adresseeritud liikmesriikidele.
Luxembourg, 14. aprill 2014

Labels: 8
18
5
20